**TÁJÉKOZTATÓ és KÖZLEMÉNY**

**a 2019. október 13. napján tartandó**

**önkormányzati és nemzetiségi választásokról, jelölésről, ajánlásról, határidőkről**

**Tisztelt Választópolgárok, Jelöltek!**

A Köztársasági Elnök az önkormányzati választásokat **2019. október 13**. napjára írta ki. Ugyanezen a napra tűzte ki nemzetiségi képviselők választását a Nemzeti Választási Bizottság.

Fityeház településen megválasztható képviselők száma: 4 fő

Ezen felül közvetlenül kerül megválasztásra a polgármester.

A választópolgár választójogát szabad elhatározása alapján gyakorolja.

A választópolgár lakóhelyén vagy – ha lakóhelye mellett legkésőbb a választás kitűzését megelőző 30. napig (2019.06.26.) tartózkodási helyet is létesített – bejelentett tartózkodási helyén választhat. Ekkor **átjelentkezési kérelmet kell benyújtani a Helyi Választási Iroda felé, melynek határideje: 2019. OKTÓBER 9., 16.00 ÓRA.**

Az átjelentkezési kérelmekről tájékoztató elérhető:

<https://www.valasztas.hu/atjelentkezesi-kerelem-benyujtasa>

Fityeház településen **képviselő jelölt lehet**, akit a központi névjegyzékben szereplő választópolgárok legalább 1%-a ajánl.

**FITYEHÁZ tekintetében ez: 6 ajánlás.**

Fityeház településen **polgármesterjelölt lehet**, akit a központi névjegyzékben szereplő választópolgárok legalább 3%-a ajánl.

**FITYEHÁZ tekintetében ez: 17 ajánlás.**

A településen **nemzetiségi képviselő lehet**, aki a választás kiírásakor (2019.07.26. napján) a nemzetiségi névjegyzékben szereplő választópolgárok 5%-a ajánl, **de minimálisan 5 választópolgár ajánlása szükséges,**

**FITYEHÁZ településen a Horvát települési nemzetiségi önkormányzati képviselők választásán a szükséges ajánlások száma: 5 fő.**

Tekintettel arra, hogy előfordulhat néhány hibásan kitöltött ajánlás, vagy épp szavazati joggal nem rendelkező személy aláírása stb., ezért javaslom, hogy az előírtnál több aláírást gyűjtsenek össze a biztos jelöltté váláshoz az indulni kívánó személyek.

**Jelölés, ajánlás**

**A jelölés ajánlóíven** lehetséges, amelyet a HVI ad át **2019. augusztus 24-től a jelöltek vagy jelölő szervezet részére**, melyet sorszámmal és hitelesítő bélyegzővel lát el.

**Ajánlani 2019. AUGUSZTUS 24-től SZEPTEMBER 9-én, 16.00 óráig lehet.**

**AZ AJÁNLÓÍVEKET A HELYI VÁLASZTÁSI IRODÁTÓL**

**(8834 Murakeresztúr, Honvéd út 3.) LEHET IGÉNYELNI ÉS BENYÚJTANI.**

Csak az választópolgár ajánlhat, aki a választáson a választókerületben választójoggal rendelkezik.

**Ajánlást bárhol lehet gyűjteni, KIVÉVE:**

*a)* az ajánlást gyűjtő és az ajánló munkahelyén munkaidejében vagy munkaviszonyból, illetve munkavégzésre irányuló más jogviszonyból fakadó munkavégzési kötelezettsége teljesítése közben,

*b)* a Magyar Honvédségnél és a központi államigazgatási szerveknél szolgálati viszonyban levő személytől a szolgálati helyén vagy szolgálati feladatának teljesítése közben,

*c)* tömegközlekedési eszközön,

*d)* állami, helyi és nemzetiségi önkormányzati szervek hivatali helyiségében,

*e)* felsőoktatási és köznevelési intézményben,

*f)* egészségügyi szolgáltató helyiségében.

**Az ajánlásért az ajánlást adó választópolgár részére előnyt adni vagy ígérni tilos. Az ajánlást adó választópolgár az ajánlásért nem kérhet előnyt, illetve nem fogadhat el előnyt vagy annak ígéretét.**

**Érvénytelen az az ajánlás, amelyet az ajánlási szabályok megsértésével gyűjtöttek.**

A független jelöltként indulni szándékozó választópolgár, illetve a jelöltet állítani szándékozó jelölő szervezet a rendelkezésére **bocsátott összes ajánlóívet köteles átadni a választási irodának a jelölt bejelentésére rendelkezésre álló határidőben (legkésőbb 2019. szeptember 10.)** E kötelezettség elmulasztása esetén a jelölt nyilvántartásba vételére illetékes választási bizottság hivatalból eljárva **bírságot szab ki.** **A bírság összege minden be nem nyújtott ajánlóív után tízezer forint.**

**Az ajánlásokat a HVI ellenőrzi a bejelentéstől számított 3 napon belül!**

**A Helyi Választási Bizottság minden megfelelő jelöltet legkésőbb a bejelentését követő 4. napon nyilvántartásba veszi, a nyilvántartás folyamatos vezetéséről a HVI gondoskodik, és a Nemzeti Választási Iroda vezeti, és hozza nyilvánosságra!**

**DELEGÁLÁS**

A szavazatszámláló bizottságba, valamint **az egy szavazókörrel rendelkező településen a helyi választási bizottságba a választókerületben jelöltet, illetve listát állító jelölő szervezetek, valamint a független jelöltek két-két tagot bízhatnak meg.**

A helyi választási bizottságba egy tag delegálására van lehetőség a jelöltek illetve a jelölő szervezetek részéről.

**A MEGBÍZOTT TAGOK BEJELENTÉSÉNEK HATÁRIDEJE:**

**2019. október 4., 16.00 óra**

**NEMZETISÉGI VÁLASZTÁS**

**A településen a megválasztható nemzetiségi képviselők száma: 3 fő.**

**A NEMZETISÉGI SZAVAZÓKÖRI NÉVJEGYZÉKBE az a választópolgár kerülhet, aki legkésőbb**

**2019.09.27. 16.00 óráig benyújtott központi névjegyzéki kérelmében ezt kezdeményezi.**

**A kérelem letölthető, illetve on-line beadható:**

[**https://www.valasztas.hu/kerelmek-magyarorszagi-lakcimmel-rendelkezoknek**](https://www.valasztas.hu/kerelmek-magyarorszagi-lakcimmel-rendelkezoknek)

**Egy személy egyidejűleg csak egy nemzetiség névjegyzékében szerepelhet.**

**A választópolgár**

***a)* a lakóhelye szerinti településen vagy**

***b)* a választás kitűzését megelőző harmincadik napig bejelentett tartózkodási helye szerinti településen**

**szerepelhet a nemzetiségi névjegyzékben.**

**A választáson a nemzetiségi névjegyzékbe vett választópolgár választható**, ha

*a)* a helyi önkormányzati képviselők és polgármesterek választásán választható,

*b)* a nemzetiségi önkormányzati képviselők megelőző két általános választásán, valamint az azokat követő időközi választásokon nem volt más nemzetiség nemzetiségi jelöltje, továbbá

*c)* nyilatkozatot tesz arról, hogy

*ca)* a nemzetiség képviseletét vállalja,

*cb)* a nemzetiségi közösség nyelvét beszéli, kultúráját és hagyományait ismeri.

**A választáson nemzetiségi szervezet állíthat jelöltet.**

Két vagy több nemzetiségi szervezet közös jelöltet is állíthat.

**A települési nemzetiségi önkormányzati képviselő jelöléséhez a nemzetiségi névjegyzékben a választás kitűzésének napján szereplő választópolgárok öt százalékának, de legalább öt választópolgárnak az ajánlása szükséges.**

**Ajánlani 2019. AUGUSZTUS 24-től SZEPTEMBER 9-én, 16.00 óráig lehet.**

**AZ AJÁNLÓÍVEKET A HELYI VÁLASZTÁSI IRODÁTÓL**

**(8834 Murakeresztúr, Honvéd út 3.),**

**LEHET IGÉNYELNI ÉS BENYÚJTANI.**

**VÁLASZTÁSI KAMPÁNY**

**Ideje: 2019. augusztus 24-től – október 13-ig - 19.00 óráig tart.**

**A szavazóhelyiség 150 méteres távolságán belül - közterületen - tilos kampánytevékenységet folytatni a szavazás napján.**

**HELYI VÁLASZTÁSI IRODA**

8834 Murakeresztúr, Honvéd út 3. Tel.: 93-369-001

murakeresztur.hu

**Vezetője: Hervai Edit jegyző**

**Elérhetőségei: +36-93-369-001 +36-20-2099-624**

**Jogi helyettese: Béli Krisztina**

**Elérhetőségei: +36-93-369-001 +36-20-943-8035**

**A választások során alkalmazandó jogszabályok:**

Választási eljárásról szóló 2013. évi XXXVI. törvény (Ve.)

A nemzetiségiek jogairól szóló 2011. évi CLXXIX. törvény (Njt)

Magyarország helyi önkormányzatairól szóló 2011. évi CLXXXIX törvény (Mötv)

A helyi képviselők és polgármesterek választásáról szóló 2010. évi L. törvény

19/2019.(VII.29.) IM rendelet a helyi önkormányzati képviselők és polgármesterek 2019. október 13. napjára kitűzött választása eljárási határidőinek és határnapjainak megállapításáról

20/2019.(VII.30.) IM rendelet a helyi önkormányzati képviselők és polgármesterek választásán, valamint a nemzetiségi önkormányzati képviselők választásán a választási irodák hatáskörébe tartozó feladatok végrehajtásának részletes szabályairól és a választási eljárásban használandó nyomtatványokról

21/2019.(VII.31.) IM rendelet a nemzetiségi önkormányzati képviselők 2019. október 13. napjára kitűzött választása eljárási határidőinek és határnapjainak megállapításáról

**Tisztelt Választópolgárok, Jelöltek!**

**Esetlegesen felmerülő, a választással kapcsolatos egyéb kérdéseikre a tájékoztatóban feltüntetett bármely elérhetőségen szívesen nyújtok tájékoztatást.**

Murakeresztúr, 2019. augusztus 08.

**Tisztelettel:**

 **Béli Krisztina sk.**

**Helyi Választási Iroda jogi helyettese**